Agatha Christie 


CASA DIN SHIRAZ 


Era şase dimineaţa când domnul Parker Pyne plecă spre 
Persia, după ce se oprise la Bagdad. 

Numărul de locuri pentru pasageri în micul monoplan era 
limitat şi scaunul atât de strâmt, neconfortabil pentru un tip 
masiv de natura domnului Parker Pyne. Se mai aflau încă doi 
pasageri — un bărbat înalt, solid, pe care omul nostru îl plasă 
în categoria vorbăreţilor, şi o femeie subţire, cu gura făcută 
pungă şi cu un aer sigur de sine. 

„În orice caz — se gândi domnul Parker Pyne — nu arată ca şi 
cum ar dori să mă consulte din punct de vedere profesional”. 

Nici ei nu se gândeau la asta. Femeia cea micuță era o 
misionară americană, foarte activă şi fericită şi bărbatul cel 
voinic era angajatul unei companii petroliere. Amândoi îi 
povestiseră pe scurt viaţa lor, înainte ca avionul să-şi ia 
zborul. 

— Eu sunt doar un turist, le declară Parker Pyne cu 
modestie. Mă duc la Teheran, Ispahan şi Shiraz. 

Şi simpla muzicalitate a acestor nume aşa l-a încântat când 
le-a rostit, încât le-a repetat: Teheran, Ispahan şi Shiraz. 

Domnul Parker Pyne se uită la regiunea pe care o survolau. 
Era simplu deşert. Simţi misterul acestor vaste pustietăţi. 

La Kermanshah avionul ateriză pentru controlul 
paşapoartelor şi vămuire. Un geamantan de-al domnului 


Parker Pyne a fost deschis. O anumită cutie din carton a fost 
cercetată cu oarecare interes. I s-au pus întrebări. Din moment 
ce domnul Parker Pyne nici nu vorbea, nici nu înţelegea 
persana treaba a fost dificilă. 

Pilotul se îndreptă spre el. Era un german tânăr, blond, 
arătos, cu ochi de un albastru închis şi faţa bronzată. 

— Poftim? Întrebă el cu amabilitate. 

Domnul Parker Pyne, care până atunci recursese la o 
excelentă pantomimă, fără să aibă, după cât se părea, mult 
succes, se întoarse spre el ca spre un salvator. 

— E praf contra gândacilor, zise el. Credeţi că le-aţi putea 
explica? 

Pilotul îl privea uluit: 

— Poftim? 

Domnul Parker Pyne îşi repetă rugămintea în limba germană. 
Pilotul zâmbi şi traduse propoziţia în persană. Gravele şi 
tristele autorităţi părură satisfăcute; feţele lor îngrijorate se 
relaxară; zâmbiră. Unul chiar râse. Ideea li se părea comică. 

Cei trei pasageri şi-au reluat locul în avion şi zborul 
continuă. Au făcut o escală la Hamadan pentru a lăsa şerpii, 
fără ca avionul să se oprească. Domnul Parker Pyne se uită în 
jos, încercând să zărească stânca de la Behistan, locul acela 
romantic unde Darius îşi descrie întinderea imperiului şi a 
cuceririlor sale în trei limbi diferite — babiloniană, mediană şi 
persană. 

La ora unu au ajuns la Teheran. Au trebuit îndeplinite mai 
multe formalităţi polițienești. Pilotul german se apropiase şi 
stătea în preajmă zâmbind, în timp ce domnul Parker Pyne 
termina să răspundă la un lung interogatoriu pe care nu-l 
înţelesese. 

— Ce am zis? Îl întrebă el pe german. 

— Că numele de botez al tatălui este Turist, că profesia 
dumneavoastră este Charles, că numele de fată al mamei este 
Bagdad şi că veniţi de la Harriet. 

— Contează? 

— Câtuşi de puţin. Trebuie să spuneţi ceva, asta e tot ce cer. 

Domnul Parker Pyne a fost dezamăgit. A găsit oraşul din 


cale-afară de modern. Asta-i părerea pe care şi-a exprimat-o în 
seara următoare, când se întâmplă să dea peste herr Schlagal, 

pilotul, tocmai când intra în hotel. Dintr-un impuls îl invită la 
cină şi germanul acceptă. 

Ospătarul georgian se înclină în faţa lor şi primi comenzile. 
Sosi şi mâncarea. 

Când au ajuns la tort, un produs cam tare din ciocolată, 
germanul zise. 

— Aşadar, mergeţi la Shiraz? 

— Da. Iau avionul până acolo. Apoi mă întorc de la Shiraz la 
Ispahan şi Teheran cu maşina. Dumneata o să pilotezi mâine 
avionul până la Shiraz? 

— Ah, nu. Mă întorc la Bagdad. 

— Sunteţi de mult timp aici? 

— De trei ani. Contractul meu a fost stabilit numai pentru 
trei ani. Până acum n-am avut nici un accident — unberufen! 
Bătu în lemn. 

Li s-au adus ceşti groase cu cafea dulce. Cei doi au aprins 
câte o ţigară. 

— Primii mei pasageri au fost două doamne, începu 
germanul gânditor. Două englezoaice. 

— Şi? Întrebă Parker Pyne. 

— Una era o tânără de familie foarte bună, fiica unuia dintre 
miniştrii dumneavoastră — cum i se zice? 

— Lady Esther Carr. Era frumoasă, foarte frumoasă, dar 
nebună. 

— Nebună? 

— Complet nebună. Locuieşte la Shiraz într-o casă din partea 
locului. Poartă îmbrăcăminte orientală. Nu vrea să vadă 
europeni. Aşa trebuie să trăiască o lady de familie bună? 

— Au mai fost şi altele, remarcă domnul Parker Pyne. De 
exemplu lady Hester Stanhope... 

— Dar asta-i nebună, repetă celălalt tăios. Poţi să-ţi dai 
seama după ochii ei. Aşa erau şi ochii comandantului 
submarinarului meu în timpul războiului. Acum e internat 
într-un azil. 

Domnul Parker Pyne căzu pe gânduri. Şi-l amintea bine pe 


lordul Micheldever, tatăl Estherei Carr. Lucrase sub 
conducerea lui când acesta fusese ministru de interne — un 
bărbat înalt, blond, cu ochi albaştri, luminoşi. O văzuse odată 
pe lady Micheldever - o frumuseţe irlandeză, renumită pentru 
părul ei negru şi ochii de un albastru — violaceu. Amândoi 
erau oameni frumoşi, normali, dar cu toate astea era ceva 
nebunie în familia Carr. Apărea din când în când, după ce 
sărea o generaţie. Ciudat că herr Schlagal accentuase aşa de 
mult acest aspect. 

— Şi cealaltă doamnă? Întrebă el într-o doară. 

— Cealaltă a murit. 

Ceva în vocea omului îl făcu pe Parker Pyne să-şi ridice 
privirea alarmat. 

— Am şi eu inimă, spunea herr Schlagal. Şi sentimente. 
Doamna aceea mi s-a părut cât se poate de frumoasă. Ştiţi 
cum se întâmplă, lucrurile astea te iau prin surprindere. Era ca 
o floare — o floare. Oftă adânc. M-am dus să le vizitez odată — 
la casa din Shiraz. Lady Esther m-a invitat. Micuța, floarea 
mea, se temea de ceva, după cum mi-am putut da seama. 
Când m-am întors din nou la Bagdad, am auzit că murise. 
Murise! 

Se opri şi apoi spuse gânditor: 

— S-ar putea ca cealaltă s-o fi omorât. Vă spun că e nebună. 

Oftă din nou şi Parker Pyne comandă benedictine. 

— Curacao e bun, le recomandă Ospătarul georgian şi le 
aduse două curacao. 

A doua zi, chiar după prânz, domnul Parker Pyne zări pentru 
prima dată Shirazul. Survolaseră lanţuri muntoase întretăiate 
de văi înguste, dezolante, aride, numai uscăciune şi pustietate. 
Şi, deodată, se ivi Shirazul — o bijuterie verde ca smaraldul în 
inima deşertului. 

Domnului Parker Pyne îi plăcu Shirazul mai mult decât 
Teheranul. Aspectul primitiv al hotelului nu-l incomodă, nici 
priveliştea la fel de simplă a străzilor. 

Se trezi în mijlocul unei sărbători persane. Celebrarea Nan 
Ruzului începuse în seara precedentă — perioada de 
cincisprezece zile în care persanii îşi petrec Anul lor Nou. 


Străbătu bazarurile goale şi ieşi într-o zonă larg deschisă 
situată în partea de nord a oraşului. Tot Shirazul era în straie 
de sărbătoare. 

Într-o zi, plimbându-se, ieşi din oraş. Tocmai fusese la 
mormântul poetului Hafiz şi dorea să se întoarcă când zări o 
casă care îl atrase. Toată acoperită cu ţiglă albastră, roz şi 
galbenă. I se păru o casă de vis. 

În seara aceea servi cina împreună cu consulul britanic şi 
întrebă de casă. 

— Fascinantă, nu-i aşa? A fost construită de un fost 
guvernator bogat al Luristanului, care a făcut o frumuseţe 
uzând de poziţia lui oficială. Acum aparţine unei englezoaice. 
Trebuie să fi auzit de ea. Lady Esther Carr. Nebună de tot. S-a 
adaptat complet acestui loc. Nu vrea să aibă nimic de-a face 
cu tot ce-i britanic. 

— E tânără? 

— Prea tânără ca să se prefacă în felul acesta. Are vreo 
treizeci de ani. 

— A mai fost o englezoaică cu ea, nu-i aşa? O femeie care a 
murit. 

— Da; acum vreo trei ani. S-a întâmplat a doua zi după ce 
mi-am luat postul de aici în primire. De fapt, ştiţi, Barham, 
predecesorul meu, a murit pe neaşteptate. 

— Ea cum a murit? Îl întrebă direct Parker Pyne. 

— A căzut de la terasa sau balconul aflat la primul etaj. Era 
servitoarea sau însoţitoarea Estherei, am uitat ce anume. 
Oricum, îi ducea tava cu micul dejun şi a călcat peste 
margine. Trist; nu s-a putut face nimic. Şi-a spart capul de 
pietrele de dedesubt. 

— Cum o chema? 

— King, cred, sau Willis! Nu, asta este misionara. O fată 
destul de drăguță. 

— A fost lady Esther supărată? 

— Da - nu. De fapt nu ştiu. Era foarte ciudată; n-am putut 
să-mi dau seama. Este o persoană, cum s-ar zice, dominatoare. 
Simţi că e cineva, înţelegeţi ce vreau să spun; 

Aproape m-a înfricoşat cu manierele ei de a comanda şi cu 


ochii ei negri din care ieşeau scântei. 

Începu să râdă ca şi cum s-ar fi scuzat, apoi se uită curios la 
Parker Pyne. Acesta părea să privească în gol. Chibritul pe 
care îl aprinsese nu mai ajunsese la ţigară, ci rămăsese 
neutilizat în mâna sa înțepenită. Arse până îi pârli degetele şi 
atunci îl aruncă, exclamând de durere. Zări expresia mirată a 
consulului şi-i zâmbi. 

— Mă scuzaţi! 

— Îţi aduni gândurile? 

— Trei coşuri pline, răspunse Parker Pyne enigmatic. 

Trecură la alte subiecte. 

În seara aceea, la lumina unei mici lămpi cu petrol, domnul 
Parker Pyne scrise un bileţel. Îi luă mult timp ca să îl 
compună. În final ieşi cât se poate de simplu. 

Domnul Parker Pyne îşi prezentă omagiile sale doamnei 
Esther Carr şi îşi permise să o informeze că rămâne la hotelul 
„Fars” următoarele trei zile, în caz că ea ar dori să-l consulte. 

Mai puse în plic o tăietură din ziar — faimosul său anunţ: 
„Sunteţi fericit? Dacă nu, consultaţi-l pe domnul Parker Pyne, 
17 Richmond Street.” „Ar trebui să meargă”, îşi zise Parker 
Pyne, în timp ce se urca încântat în patul lui confortabil. „Da, 
aproape trei ani; ar putea să meargă”. 

A doua zi, răspunsul sosi pe la ora patru. Îi fu adus de un 
servitor persan care nu vorbea englezeşte. 

Lady Esther Carr va fi bucuroasă dacă domnul Parker Pyne îi 
va face o vizită la ora nouă în seara aceasta. 

Parker Pyne zâmbi. 

Acelaşi servitor îl primi la ora fixată. Îl conduse prin grădina 
întunecată, sus, pe o scară exterioară, ocolind casa până spre 
capăt. Printr-o uşă deschisă trecu într-o curte centrală sau 
balcon care era neacoperită. Un divan mare se găsea lângă 
perete şi pe el te izbea o siluetă culcată. 

Lady Esther purta veşminte orientale şi s-ar fi putut ca un 
motiv pentru preferinţele sale să constea în faptul că i se 
potriveau tipului ei de mare frumuseţe orientală. Consulul 
spusese că e dominatoare şi într-adevăr părea dominatoare. Îşi 
ţinea bărbia ridicată şi privea cu aroganță. 


— Sunteţi domnul Parker Pyne? Luaţi loc acolo. 

Arătă cu mâna spre o grămadă de perne. Pe degetul mijlociu 
strălucea un smarald uriaş pe care era gravat blazonul 
familiei. Era o relicvă moştenită şi trebuia să valoreze o avere 
frumuşică, se gândi domnul Parker Pyne. 

Dădu ascultare invitaţiei cu oarecare dificultate. Pentru un 
bărbat de statura sa nu era prea uşor să se aşeze pe jos cu 
eleganţă. 

Un servitor apăru aducând cafeaua. Domnul Parker Pyne luă 
o ceaşcă şi sorbi încântat. 

Gazda sa îşi însuşise obiceiul oriental de a huzuri. Nu se 
grăbi să înceapă conversaţia. Şi ea savura cafeaua cu ochii pe 
jumătate închişi. În cele din urmă rosti: 

— Aşadar, ajutaţi oameni nefericiţi, zise ea. Cel puţin, asta 
pretindeţi în anunţ. 

— Da. 

— De ce mi l-aţi trimis? Aşa obişnuiţi... Să faceţi afaceri 
când călătoriţi? 

Era ceva evident imperativ în tonul ei, dar domnul Parker 
Pyne nu-i dădu importanţă. Răspunse simplu: 

— Nu. Când călătoresc vreau să am o vacanţă adevărată şi 
nu să fac afaceri. 

— Atunci de ce mi l-aţi trimis? 

— Pentru că am avut un motiv să cred că sunteţi... 
Nefericită. 

Se aşternu tăcerea. El era foarte curios. Cum avea ea să 
interpreteze asta? După un minut ea se hotărî să râdă. 

— Presupun că vă gândiţi că oricine abandonează lumea şi 
trăieşte ca mine, rupt de naţia mea, de ţară, o face pentru că 
este nefericit! Supărare, dezamăgire — lucruri de-astea credeţi 
că m-au împins în exil? Ei bine, cum să înţelegeţi? Acolo, în 
Anglia, eram ca un peşte pe uscat. Aici mă simt eu însămi. Ca 
fire sunt o orientală. Îmi place această izolare. Cred că nu prea 
înţelegeţi. Dumneavoastră trebuie să vă par — ezită o clipă — 
nebună. 

— Nu sunteţi nebună, spuse domnul Parker Pyne. 

Era multă siguranţă în glasul său, încât ea îl privi cuprinsă 


de curiozitate. 

— Cred că se spune că sunt nebună. Ce oameni proşti! Îţi 
poţi face o lume cum vrei. Mă simt perfect fericită. 

— Şi totuşi m-aţi chemat aici, spuse domnul Parker Pyne. 

— Recunosc că eram curioasă să vă văd. Ezită. Şi apoi nu 
mai vreau să mă întorc niciodată acolo, în Anglia, dar, cu 
toate acestea, vreau să aflu ce se mai petrece... 

— În lumea pe care aţi părăsit-o? 

Aprobă înclinând uşor din cap. 

Domnul Parker Pyne începu să vorbească. Vocea sa caldă şi 
plăcută, la început gravă, se ridică din când în când, atunci 
când, atunci când vroia să sublinieze câte ceva anume. 

Povesti despre Londra, ultimele zvonuri, femei şi bărbaţi 
celebri, despre noile restaurante şi cluburile de noapte, curse 
de cai, partide de vânătoare şi scandaluri din lumea bună de 
la ţară. Vorbi despre îmbrăcăminte, moda de la Paris, despre 
buticurile de pe străzi lăturalnice, unde puteai cumpăra la 
prețuri foarte convenabile. 

Descrise teatre şi cinematografe, îi împărtăşi ultimele noutăţi 
despre filme, continuă cu construirea suburbiilor pline de 
verdeață, se referi la bulbi şi la grădinărit şi creionă o seară 
obişnuită londoneză, cu tramvaie şi autobuze şi mulţimi 
grăbite să ajungă acasă după programul de peste zi, cu 
căsuţele care-i aşteptau, schiţând, în fine, o viaţă de familie 
tipic engleză. 

A fost un tur de forță cu totul remarcabil, dovedind ample şi 
neobişnuite cunoştinţe şi o înşiruire inteligentă a faptelor. 
Lady Esther îşi lăsă capul să cadă; îşi abandonase aroganţa sa 
afişată. Câtva timp lacrimile i se prelinseră încet şi când el 
termină, ea clacă şi începu să plângă în hohote. Domnul 
Parker Pyne nu mai spunea nimic. Stătea şi o privea. Pe faţă i 
se citea expresia liniştită, satisfăcută a unui om care făcuse o 
experienţă şi obținuse rezultatul dorit. 

În cele din urmă ea îşi ridică privirea. 

— Poftim, zise cu amărăciune, acum sunteţi satisfăcut? 

— Acum, cred că da. 

— Cum să mai suport, cum să mai suport? Cum să nu mai 


plec niciodată de aici, să nu mai văd niciodată din nou pe 
nimeni! Strigătele parcă îi fuseseră smulse din piept. Îşi 
stăpâni sentimentele, înroşindu-se. Şi mă rog? Întrebă ea 
provocatoare. Nu faceţi obişnuita remarcă? Nu spuneţi: „Dacă 
vreţi atât de mult să vă întoarceţi în ţară, de ce nu o faceţi?” 

— Nu. Parker Pyne clătină din cap. Nu vă este aşa de uşor. 

Pentru prima dată o undă de teamă se strecură în ochii ei. 

— Ştiţi de ce nu pot să mă întorc? 

— Cred că da. 

— Vă înşelaţi. Dădu din cap. Motivul pentru care nu pot să 
plec nu-l veţi ghici niciodată. 

— Nu ghicesc. Observ... Şi clasific. 

— Nu |tiţi absolut nimic. 

— Văd că trebuie să vă conving, spuse pe un ton amabil 
domnul Parker Pyne. Când aţi venit aici, lady Esther, cred că 
aţi folosit noua linie aeriană germană de la Bagdad. 

— EFi, şi? 

— Avionul a fost pilotat de tânărul Schlagal, care, mai apoi, 
v-a făcut vizite. 

— Da. 

Un „da” oarecum diferit, un „da” mai moale. 

— Aţi avut o prietenă, o însoţitoare care a... murit. 

O voce rece, tăioasă ca oţelul acum. 

— Însoţitoarea mea. 

— Se numea... 

— Muriel King. 

— 'Ţineaţi la ea? 

— Ce vreţi să spuneţi prin „ţineaţi”? Făcu o pauză ca să se 
controleze. Mi-era folositoare. 

O spuse dându-şi aere şi Parker Pyne şi-a reamintit cuvintele 
consulului: „O să vedeţi că e cineva, dacă înțelegeţi ce vreau 
să spun.” 

— V-a părut rău când a murit? 

— Mie... Normal! Pe cuvântul meu, domnule Pyne, trebuie 
să mergem aşa departe? Era supărată şi continuă fără să mai 
aştepte vreun răspuns. Aţi fost foarte amabil că aţi venit. Dar 
sunt puţin obosită. Puteţi să-mi spuneţi cât vă datorez? 


Dar Parker Pyne nu se mişcă. Nu arătă prin nici un semn că 
se simţea jignit. Merse mai departe cu şirul întrebărilor. 

— Herr Schlagal nu v-a mai vizitat de când ea a murit. Să 
presupunem că ar veni, l-aţi primi? 

— Bineînţeles că nu. 

— E un refuz definitiv? 

— Definitiv. Herr Schlagal nu va fi primit. 

— Mda, rosti domnul Parker Pyne, gânditor. Aţi mai putea 
adăuga ceva? 

Armura aroganţei pe care o afişase căzu pentru o clipă. 
Spuse pe un ton nesigur. 

— Nu... Nu ştiu la ce vă referiti. 

— Aţi ştiut, lady Esther, că tânărul Schlagal s-a îndrăgostit 
de Muriel King? E un sentimental. Încă se mai gândeşte la ea. 

— Chiar? Zise abia şoptit. 

— Ce fel de om era ea? 

— Cum adică, ce fel de om era? De unde să ştiu eu? 

— Trebuie să vă fi uitat la ea uneori, insistă cu blândeţe 
Parker Pyne. 

— Aşa! Era o tânără destul de drăguță. 

— De vârsta dumneavoastră? 

— Pe-aproape. O pauză, după care întrebă: De ce credeţi 
că... Că Schlagal ţinea la ea? 

— Pentru că aşa mi-a spus el. Da, da, în termenii cei mai 
clari. Cum vă mărturiseam, el e un tânăr sentimental. S-a 
bucurat să-mi împărtăşească acest lucru. A fost foarte şocat de 
moartea ei şi de felul în care a murit. 

Lady Esther sări în sus. 

— Credeţi că am ucis-o eu? 

Domnul Parker Pyne nu sări în sus. Nu era tipul care s-o 
facă. 

— Nu, dragă doamnă, o asigură el. Nu cred că aţi omorât-o 
şi, aşa stând lucrările, cu cât vă opriţi mai repede din a mai 
juca teatru şi plecaţi în ţară cu atât mai bine. 

— Ce insinuaţi prin „a juca teatru”? 

— Adevărul e că v-aţi pierdut cu firea. Asta e! V-aţi pierdut 
rău de tot cu firea. V-aţi gândit că veţi fi acuzată că v-aţi ucis 


stăpâna. 

Deodată fata tresări. Domnul Parker Pyne continuă: 

— Nu sunteţi lady Esther Carr. Am ştiut înainte de a veni 
aici, dar v-am pus la încercare pentru a fi pe deplin sigur. 

Îşi etala un zâmbet plăcut şi binevoitor. 

Cât timp v-am povestit adineauri, v-am studiat şi, de fiecare 
dată, aţi reacţionat ca Muriel King, nu ca Esther Carr. 
Magazinele ieftine, cinematografele, noile suburbii în 
verdeață, întoarcerea acasă cu autobuzul şi tramvaiul aţi 
reacţionat la toate astea. Zvonurile despre lumea bună de la 
țară, noile cluburi de noapte, ce se întâmplă în Mayfair, 
cursele — nimic de felul acesta nu vă interesează. 

Vocea sa deveni mai convingătoare, mai părintească. 

— Luaţi loc şi povestiţi-mi. N-aţi omorât-o pe lady Esther, 
dar aţi crezut că aţi putea fi acuzată că aţi fi făcut-o. Spuneți- 
mi doar cum s-au întâmplat toate astea! 

Fata trase adânc aer în piept, apoi se aşeză din nou pe divan 
şi începu să vorbească. Precipitat, cu mici izbucniri. 

— Trebuie să încep... la început mi-a... Mi-a fost frică de ea. 
Era nebună... Nu chiar nebună... Numai puţin. M-a adus aici. 
Am fost încântată ca o proastă; mi s-a părut aşa de romantic. 
Proasta de mine! Asta am fost — o prostuţă. Fusese o chestie cu 
un şofer. Era nebună după bărbaţi — nebună de tot. El nu a 
vrut să aibă de-a face cu ea şi afacerea a transpirat; prietenele 
ei au aflat şi au râs de ea. Atunci s-a certat cu familia şi a 
venit încoace. 

Se prefăcea ca să-şi salveze reputaţia — singurătate în deşert — 
chestii de-astea. Ar fi stat o vreme şi apoi s-ar fi întors în ţară. 
Dar a devenit din ce în ce mai ciudată. Şi apoi a fost pilotul. I- 
a căzut cu tronc. El venea să mă vadă pe mine şi ea credea... 
Ei bine, înţelegeţi. El trebuie să-i fi explicat... 

Şi atunci, deodată, ea s-a întors împotriva mea. Era 
îngrozitor, mă înfricoşa. Spunea că n-am să mă mai întorc 
niciodată acasă. Că sunt în puterea ei. Că eram sclava ei. 
Întocmai-sclavă. Că putea să-mi hotărască soarta. 

Domnul Parker Pyne dădu aprobator din cap. Îşi imagina 
situaţia. Lady Esther întrecând încet orice măsură, aşa cum 


înnebuniseră mai înainte alţii din familia sa; şi fata îngrozită, 
neştiutoare, fără experienţă, crezând tot ce i se debita. 

— Dar într-o zi, ceva s-a răsculat în mine. M-am împotrivit. 
I-am spus că dacă încearcă să-mi facă ceva, eu eram mai 
puternică decât ea. Că am s-o arunc pe pietrele de jos. S-a 
speriat cu adevărat. Cred că mă considera un om de nimic. 
Am făcut un pas spre ea — nu ştiu la ce s-a gândit că aveam să- 
i fac. A mers cu spatele; şi-a... Şi-a căzut de pe margine. 

Muriel King îşi îngropă faţa în mâini: 

— Şi apoi? O îndemnă cu blândeţe domnul Parker Pyne. 

— Mi-am pierdut capul. Mi-am zis că o să se considere că eu 
am împins-o să cadă. Am crezut că nimeni n-o să mă asculte. 
Că voi fi aruncată în vreo închisoare groaznică de pe 
meleagurile astea. Faţa i se crispă. Domnul Parker Pyne vedea 
destul de clar teama firească care pusese stăpânire pe ea. Şi 
atunci mi-a trecut prin cap — ce-ar fi să mi se fi întâmplat mie! 
Ştiam că trebuia să vină un nou consul britanic care n-o 
văzuse pe niciuna dintre noi. Celălalt murise. 

M-am gândit că i-aş putea păcăli pe servitori. Pentru ei erau 
două englezoaice trăsnite. Când una a murit, cealaltă i-a luat 
locul, le-am dat sume frumoase de bani şi le-am zis să-l aducă 
pe consulul britanic. Acesta a sosit şi l-am primit în calitate de 
lady Esther. Purtam inelul ei la deget. El a fost foarte drăguţ şi 
a aranjat totul. Nimeni nu a părut să aibă nici cea mai mică 
bănuială. 

Domnul Parker Pyne încuviinţă dus pe gânduri. Lady Esther 
Carr ar fi putut fi nebună de dus la balamuc, dar era totuşi 
lady Esther Carr. 

— Şi apoi, continuă Muriel, aş fi vrut să n-o fi făcut. Mi-am 
dat seama c-o luasem razna. Eram condamnată să rămân aici 
să-mi joc rolul. Nu vedeam cum aş mai fi scăpat vreodată. 
Dacă mărturiseam acum, ar fi părut mai mult decât oricând că 
eu aş fi omorât-o. Domnule Pyne, ce să fac? Ce să fac? 

— Să faceţi? Domnul Parker Pyne se ridică cât de iute îi 
permitea silueta. Draga mea, vino acum cu mine la consulul 
britanic, care-i un om foarte amabil şi de treabă. Va trebui, 
desigur, să faci faţă unor formalităţi neplăcute. Nu-ţi promit 


că totul va merge strună, dar n-o să fii spânzurată pentru 
omucidere. Apropo, de ce s-a găsit tava cu micul dejun lângă 
cadavru? 

— Eu am aruncat-o. M-am... M-am gândit c-ar părea mai 
plauzibil că eram eu, dacă se găsea şi o tavă acolo. A fost o 
prostie din partea mea? 

— Da, a fost destul de inteligent. De fapt, a fost singurul 
lucru care m-a făcut să mă întreb dacă ai fi putut, oare, s-o 
elimini pe lady Esther... Asta până când v-am văzut. Atunci 
mi-am dat seama că indiferent ce-ai face în viaţa dumitale, n- 
ai omorî niciodată pe cineva. 

— Pentru că n-am curaj? 

— Nu aveţi reflexe de tipul acesta, îi zise Parker Pyne 
zâmbind. Ce ziceţi, mergem? O să ne confruntăm cu o treabă 
neplăcută, dar am să vă ajut şi, după aceea acasă la Streatham 
Hill — nu-i aşa că se numeşte Streatham Hill? Da, am ghicit. V- 
am văzut faţa crispându-se când am pomenit de un anumit 
număr de autobuz. Vii, draga mea? 

Muriel King ezita. 

— Nu mă vor crede niciodată, repetă ea nervoasă. Familia ei 
şi toţi ceilalţi. Ei nu vor crede că ea s-ar fi putut purta într-un 
aşa mod. 

— Lasă asta în seama mea. Ştiu câte ceva despre istoria 
familiei. Haide, dragă, nu mai fă pe laşa. Aminteşte-ţi că e un 
tânăr care suferă în tăcere. Mai bine am aranja să pleci la 
Bagdad cu avionul lui. 

— Fata zâmbi şi se înroşi. 

— Sunt gata, zise ea simplu. Când s-a îndreptat spre uşă, s-a 
răsucit. Aţi spus că ştiaţi că nu sunt lady Esther Carr dinainte 
de-a mă vedea. Cum aţi putut să ziceţi aşa ceva? 

— Statisticile, răspunse domnul Parker Pyne. 

— Statisticile? 

— Da. Şi lordul şi lady Micheldever aveau ochii albaştrii. 
Când consulul a menţionat că fata lor avea ochi negri, 
strălucitori, mi-am dat seama că ceva nu se potrivea. Oamenii 
cu ochii negri pot avea un copil cu ochi albaştri, dar nu 
invers. Vă asigur că e un lucru ştiinţific. 


— Sunteţi de-a dreptul fantastic, exclamă Muriel King. 
SFÂRŞIT 


1 titlul original: „The House at Shiraz”. Publicată în „Parker 
Pyne Investigates” de William Collins Sons & Co. In 1934. 


